བེ་རི་འཇིགས་མེད་ཀྱི་སྙན་རྩོམ་དེབ་ཕྲེང་དང་པོ།_ཟརངས་ཁྲག
‘གངས་ལྗོངས་ནི་གླུ་གར་གྱི་རྒྱ་མཚོ་རེད། བོད་ནི་སྙན་ངག་གི་མི་རིགས་རེད།’ ཅེས་ཤར་ནུབ་རྒྱལ་ཁབ་ཀྱི་ཡུལ་གྲུ་ཀུན་ལ་རླུང་ལྟར་གྲགས་པ་ནི་ལོ་རྒྱུས་ཀྱིས་བྱིན་པའི་གངས་ཅན་པའི་གཟི་བརྗིད་ཀྱི་བ་དན་དཀར་པོ་ཞིག་རེད། འདས་པའི་ལོ་རྒྱུས་ཀྱི་བྱུང་རིམ་ནང་གངས་ཅན་པའི་བཅུ་ཕྲག་རིག་པའི་གནས་ཞེས་ཡོངས་སུ་གྲགས་པའི་ནང་ནས་སྙན་ངག་དང་འབྲེལ་བའི་རྩོམ་རིག་ཐད་རི་བོ་ལས་དཔངས་མཐོ་ཞིང་ཆུ་བོ་ལས་རྒྱུན་རིང་བའི་འཕེལ་རྒྱས་རྒྱ་ཆེར་ཕྱིན་ཡོད། རང་རེའི་ལོ་རྒྱུས་དང་ཆབ་སྲིད། ཐ་ན་མིའི་སེམས་ཁམས་ཚུན་ཆད་ནང་ཆོས་ལ་ཐིམ་པའི་མི་རིགས་ཤིག་ཡིན་སྟབས། འདས་པའི་རྩོམ་རིག་གི་གླེགས་བམ་ཅི་འདྲ་ཞིག་ཁ་ཕྱེས་ནའང་ནང་ཆོས་དང་མ་འབྲེལ་བའི་རྩོམ་རིག་ཅིག་ཕལ་ཆེར་མེད་ཟེར་ན་ཆོག དེ་ལྟར་ནའང་བསམ་བློའི་ཁྱེར་ཕྱོགས་ཀྱི་མདུན་ལམ་གུ་དོག་ཏུ་མ་འཕྱན་པར་དུས་རབས་ཀྱི་ཤར་ནུབ་རྒྱལ་ཁབ་ཁག་གི་རྩོམ་རིག་པ་ཚོའི་པ་མདུན་དུ་ངོ་ནོངས་མི་དགོས་པར་གོམ་པ་མཉམ་དུ་སྤོས་ཏེ་མདུན་སྐྱོད་བྱེད་དགོས་པ་ནི་ང་ཚོ་ལ་འཁྲིས་པའི་དངོས་གཙང་གི་ལས་འགན་ཞིག་ཡིན་པས། ང་ཚོས་སྲོལ་རྒྱུན་གྱི་རྩོམ་རིག་རྐང་འཛིན་ཐོག་འཕེལ་རྒྱས་དང་ཤར་ནུབ་ཡུལ་གྲུ་ཁག་གི་རྩོམ་རིག་གི་ལེགས་ཆ་ཡང་བསྡུ་ཅི་ཐུབ་བྱས་ཏེ། བོད་མིའི་རྒྱུན་ལྡན་གྱི་བསམ་སྤྱོད་དང་འབྲེལ་བ་དམ་པོ་ཡོད་པའི་བོད་ཀྱི་རིག་གནས་འཕེལ་རིམ་གསར་པ་ཞིག་གི་སྒོ་དབྱེ་དགོས་པ་ནི་དུས་ལ་འཁེལ་ཡོད་སྙམ། འོས་འགན་དེ་ནི་སྨྱུག་གུ་ལག་ཏུ་ཐོགས་པའི་བོད་རིགས་ཀུན་ལ་འཁྲིས་པ་ལྟར། རང་ནུས་ལ་དཔག་པའི་སྔ་ཕྱིར་ལས་ཞོར་དུ་སྙན་རྩོམ་དམ་དུམ་འགའ་ཞིག་བྲིས་ཁུལ་བྱས་མོད། འོན་ཀྱང༌།། ཁོ་བོ་ནི་སྡོམ་ཐག་གིས་ཕན་ཚུན་འཛིངས་པའི་རྫ་ཁང་ཞིག་རལ་ཞིག་གི་ནང་དྲེག་པས་འཚིག་རྟུག་ཏུ་གྱུར་བའི་རྩབ་ཧྲལ་གྱི་མལ་ཆའི་གསེབ་ཏུ་འུ་ཐུག་ཐབས་ཟད་ཀྱིས་མགོ་བོ་ནང་དུ་ལྷུང་ནས་སྡོད་མཁན་འདོ་མེད་གྲྭ་བཙུན་ཞིག་ཡིན་པས། གྲོག་མ་མིག་མེད་ཀྱིས་གསེར་རིའི་མཐོ་ཚད་ལ་གཞལ་བ་ཅིས་ཀྱང་མི་འོས་པར་བསམ་སྟེ་རང་མལ་བཞག་པར། དུས་རབས་ཀྱི་སྨྱུག་ཐོགས་པའི་གྲོགས་པོ་མང་པོ་ཞིག་གིས་གཟིགས་ནས། འདི་བཞིན་དཔེ་སྐྲུན་བྱེད་ཐུབ་ན་དུས་རབས་ཀྱི་གཞོན་སྐྱེས་རྣམས་རྩོམ་རིག་ཐོག་མདུན་སྐྱོད་ཀྱི་གོམ་ཁ་གསར་པ་ཞིག་སྒྱུར་བར་ཕན་རླབས་ངེས་ཅན་ཞིག་ཡོང་བའི་སྐུལ་མ་ཡང་ཡང་གནང་བས། སྤྲེལ་རྒན་མིར་རྫུས་ནས་གདོང་ལྤགས་གཡག་ཀོ་ལས་འཐུག་པ་ཞིག་གོན་ཏེ། ༼དུས་རབས་གསར་པའི་རྩོམ་རིག་པ་ཞིག་གི་སྙིང་ཁམས་ནས་འཕོས་པའི་ཟུངས་ཁྲག༽ཅེས་པ་འདི་བཞིན་ཕྱོགས་བསྒྲིགས་དང་དཔེ་སྐྲུན་གྱི་འདུ་འགོད་བྱས་པ་ཡིན། ཁོ་བོས་བྲིས་པའི་སྙན་རྩོམ་འདིའི་བརྗོད་གཞིའི་ཐད། རང་ཉིད་རབ་བྱུང་བཙུན་པ་ཞིག་ཡིན་པ་རྒྱུ་མཚན་དུ་བྱས་ནས་རང་གི་བསམ་སྤྱོད་ཀྱི་ལྟ་བའི་རྣམ་གཞག་ཁོ་ན་སྒྲུབ་ཕྱོགས་སུ་བཟུང་བ་མ་ཡིན་པར ‘‘རྟོག་པ་འཆར་ཡན་’’’དང༌། ‘སྒྱུ་འཕྲུལ་དངོས་ཡོད’’ གཉིས་གའི་ལམ་ནས། རྒྱུན་ལྡན་གྱི་འདུ་ཤེས་དང༌།། བསམ་བློའི་འཕོ་འགྱུར་ལ་ལྟོས་པའི་དགའ་དད་སྤྲོ་གསུམ་དང༌།། ཆགས་སྡང་ཁྲོ་གསུམ། དེ་བཞིན་དངོས་གྱུར་འཚོ་བའི་ཉམས་སྣང་དང། ལྐོག་གྱུར་ཐོལ་བྱུང་གི་འཆར་སྣང༌།། བསྟོད་སྨད་ཀྱི་གླེང་སློང་སོགས་ཐ་ན་ཚིག་རྩུབ་ཚུན་ཆད་ཀྱང་བསྡུས་ཡོད། རྗོད་བྱེད་ཐད། བོད་རང་གི་གདོད་མའི་སྙན་ཚིག་དང། སྲོལ་རྒྱུན། རང་མོས་སྙན་ངག  མགུར་ཚིག་དང་གླུ་གཞས་སོགས། གནའ་དང་དེང་གི་སྒྱུ་རྩལ་གྱི་ཐབས་ལམ་ཀུན་རིས་མེད་ཀྱིས་བེད་སྤྱོད་ཐོག  མངོན་བརྗོད་དང་བརྡ་རྙིང་གི་རིགས་སྐྱུང་གང་ཐུབ་བྱས་ཡོད། སྙན་རྩོམ་འདིའི་ནང་རྩོམ་ཡིག་ལེ་ཚན་དྲུག་ཅུ་ལྷག་དང་ཡིག་འབྲུ་བཞི་ཁྲི་ལྷག་ཙམ་འདུས་ཡོད། མ་དཔེ་ལག་སོན་མ་བྱུང་བའི་གསོལ་འདེབས་དང་རྟོགས་བརྗོད་རིགས་འགའ་ཞིག་འདིའི་ནང་ཚུད་མེད། དེ་དག་ལས་མང་པོ་ཞིག་ནི། ༼གངས་རྒྱུན་༽ དང་༼ལྡུམ་ར་༽། ༼ལྗང་གཞོན་༽ ། ༼རྩོམ་རིག་དགའ་ཚལ་༽།༼འབྲས་ལྗོངས་བྱ་མ་རྟ་ཀཀ།༼དམངས་གཙོ་ཀཀ། ༼ཕ་ཡུལ་༽སོགས་སུ་འཁོད་ཡོད། ཀློག་པ་པོ་ལགས། སྙན་རྩོམ་འདིའི་ནང་ཁྱོད་ཉིད་མགུ་བར་སྐྱེད་པའི་རྩོམ་དུམ་རེ་ཟུང་མཆིས་ཚེ་མེ་ཏོག་ཆུང་ཡང་ལྷ་རྫས་ལྟར་དགྱེས་བཞེས་དང༌།། གལ་ཏེ་ཀློག་པ་པོ་ཁྱོད་ཉིད་ཀྱི་ལྟ་བའི་རྣམ་བཞག་གང་ཞིག་དང་མི་མཐུན་པ་ཞིག་མཆིས་ཚེ་མི་འདོ་མེད་ཅིག་གི་རྩོམ་འཆལ་དམ་དུམ་རེ་ཟུང་ལ་དགོངས་དབྱིངས་མ་འཚང་བར་དགོངས་འཆར་གྱི་བཀའ་མཆིད་ངེས་གནང་མཛོད་རོགས། རྒྱུ་མཚན་ནི། འག་དུ་ལྷུང་བ་ནི་ཉམས་མྱོང་གི་རྨང་གཞི་དང༌།། ཕམ་ཁ་ནི་རྒྱལ་ཁའི་གཞི་རྩ་ཡིན་པས་སོ།། དཔེ་དེབ་འདི་འགྲོ་འགྲེམས་ཆ་ཚང་ཏྲེ་ཧོར་འཁྲུངས་སར་བླ་བྲང་གིས་གཏོང་གནང་མཛད་པར་སྙིང་ཐག་པ་ནས་ཐུགས་རྗེ་ཆེ་ཞུ་དང༌། ཁོ་བོས་འདི་ཉིད་དཔེ་སྐྲུན་བྱེད་སྐབས་རང་ཉིད་འདུ་འཛིན་གྱི་བྲེལ་བས་མི་ཁོམ་པའི་གནས་དགུ་པ་ཞིག་ཏུ་ལྷུང་སྡོད་ཡོད་སྟབས་གྲོགས་པོ་ངག་དབང་བསོད་ནམས་དང་བྱམས་པ་བསོད་ནམས་གཉིས་ཀྱིས་གློག་ཀླད་དུ་འཇུག་གནང་མཛད་པ་དང༌།། པར་ཁང་དབུ་འཛིན་གྲོགས་པོ་བསྟན་འཛིན་ཆོས་འཕེལ་གྱིས་དོ་བདག་དངོས་ཀྱི་ངོ་ཚབ་ཏུ་འགན་གཙང་ལེན་གནང་པ་བཅས་ལ་སྙིང་ཐག་པ་ནས་ཐུགས་རྗེ་ཆེ་ཞུ། ཞེས་ངེས་མེད་ས་མཐར་ཁྱི་བཞིན་ཉུལ་བའི་ཆོས་ནོར་གཉིས་མེད་ཀྱི་སྤྲང་འཁྱམས། ཉམ་ཆུང་གྲྭ་རྐྱང་སྨྱུག་ཐོགས་པ་བེ་རི་འཇིགས་མེད་ཀྱིས་